Burj Khalifa

'U Burj Khalifa (jndr'ô arabe: برج خليفة‎, Burǧ Ḫalīfa, "Torre Khalifa"), precedentemende canosciute cu 'u nome de Burj Dubai, jè 'nu grattacièle de Dubai, jndre le Emirati Arabe Aunite (UAE). Jè 'a cchiù ìrte strutture maje realizzate da l'omme cu 'nu segnefecative margine de vandagge parlanne 'n termine de altezze respette a qualsiase otre edifice. 'U soje quagghiamende jè iniziate 'u 21 settèmmre 2004, 'a strutture esterne jè state combletate 'u 1º ottommre 2009 e jè state ufficialmende apirte a 'u pubbleche 'u 4 scennare 2010. L'edificie fàce parte de 'na aree de 2 km² (490 acre) 'n curse de quagghiamende chiamate Downtown Burj Khalifa ca se iacchie jndr'à "prime uscite" luènghe 'a vie Shaykh Zayed, vicine a 'u distrette finanziarie prengepale de Dubai. 'U studie de architetture artefice d'a torre jè Skidmore, Owings and Merrill, LLP de Chicago. 'U proprietarie d'u Burj Khalifa jè l'Emaar Properties; 'u prengepale costruttore jè 'na joint-venture 'mbrà 'a sudcoreane Samsung C&T, ca hagghie quagghiate 'u Taipei 101 e le Petronas Towers, 'u gruppe belghe Besix e l'Arabtec, cou sede jndre le Emirate Arabe Aunite. 'A Turner Construction Company jè state scelte cumme responsabbele ad 'a gestione d'u quagghiamende. 'U budget totale pè 'a torre ammonde a 1,5 migliarde de dollare, cifre ca sale a 20 mgiliarde de dollare pè le 'ndere nuève comblesse circostande. Mohamed Ali Alabbar, 'u CEO de Emaar Properties, hagghie pubblecamende dichiarate ca 'u prizze pè le uffice a 'u Burj Khalifa hagghie raggiunde le 43.000 dollare/m² e ca le Armani Residences sonde state vennute pè cirche 37.500 dollare/m². 'U Burj Khalifa jè 'u cindre de 'nu vaste comblesse ca se iacchie jndr'ô cindre de Dubai, costituite, 'mbrà le otre, 'u 2° alberghe cchiù ìrte d'u munne, 'u Burj al-Arab, 'a cchiù granna marine artificiale d'u munne, 'a Dubai Marina, le cchiù granne isole artificiale, le Palm Islands e le World Islands, 'u Dubai Waterfront e 'u cchiù granne cendre commerciale d'u munne, 'u Dubai Mall. Già da 'u 5 febbrare 2008 'u Burj Khalifa hagghie raggiunde 'na quote de 508,9 metre sorpassanne accussì l'edifice cchiù ìrte d'u munne, 'u Taipei 101. 'U grattacièle hagghie repurtate jndr'ô Vicine Oriende 'a cchiù ìrte strutture d'u munne, titole pigghiate cirche jndr'ô 1300, quanne 'a cattedrale de Lincoln, jndr'à Inghilterre supere 'a granne piramide de Giza jndr'ô Egitte. 'U cangiaminde d'u nome 'U Burj Khalifa hagghie subìte 'nu cangiaminde de nome a l'urteme momende: chiamate Burj Dubai fine a l'inaugurazione jè state de fatte 'ntitulate ad ô sceicche Khalifa bin Zayed Al Nahayan, attuale presidende de le Emirate Arabe Aunìte nonché emire de Abu Dhabi, in onore d'u soje 'ndervende de salvatagge economeche ne le confronde d'a cetate de Dubai. Dimenziune e record 'U 17 scennare 2009 'a torre hagghie raggiunde l'altezze finale de 828 metre; jè accussì devenute 'a cchiù ìrte strutture maje quagghiate da l'omme superanne l'Andenne radio de Varsavia (1974-1991) ca mesurave 646,38 m. Se tratte pure d'a prime strutture umane a superà le 700 m e le 800 m. Precedentemende, jndr'ô febbrare d'u 2007, 'u Burj Khalifa avéve sorpassate 'a Willis Tower cumme edifice cu 'u cchiù granne numere de piane d'u munne. Nonostande stù fatte, 'u Council on Tall Buildings and Urban Habitat (CTBUH) ("Conziglie pè le edifie ìrte e l'habitat urbane"), non ge l'hagghie recanosciute cumme edifice cchiù ìrte d'u munne fine a 'u soje combletamende, remannate da ottommre 2008 a scennare 2010. Record 'U Burj Khalifa tène osce a die 'nu sbuènne de record: 'U cchiù ìrte grattacièle d'u munne a l'andenne 828 m (precedentemende Taipei 101 - 509,2 m) 'A strutture cchiù ìrte maje quagghiate: 828 m (precedentemende l'andenne Radio de Varsavia – 646,38 m) 'A strutture cchiù ìrte ca stè angore 'n pide: 828 m (precedentemende l'andenne d'a KVLY-TV – 628,8 m) 'A strutture a sé stande cchiù ìrte: 828 m (precedentemende CN Tower, Toronto, Canada – 553,3 m) Edifice cu cchiù piane: 160 (precedentemende World Trade Center, totte e dò cu 110 piane) Le ascenzore cchiù ìrte d'u munne Le ascenzore cchiù veloce d'u munne (64 km/h) o 18 m/s (precedentemende Taipei 101 – 16,83 m/s) Gettate de cemende cchiù ìrte (pè 'nu edifice): 606 m (precedentemende Taipei 101 – 449,2 m) Gettate de cemende cchiù ìrte (pè qualsiase costruzione): 606 m (precedentemende 'Mbiande Idroelettreche de Riva d'u Garda - 532 m) 'A prime strutture cchiù ìrte d'u munne a 'ncludere appartamende abitabbele 'A piattaforme d'osservazione esterne cchiù ìrte d'u munne L'ascenzore cu 'u percorse condinue cchiù longhe d'u munne L'ascenzore de servizie cchiù ìrte d'u munne L'installazione in alluminie e vetre cchiù ìrte d'u munne a 512 m Altezze L'altezze finale d'u Burj Khalifa jè state sembre mandenuta scanosciute pè raggione de combetizione; l'altezze penzate de 819 m jè state cchiù nnande redemensiunate a 818 m quanne a scennare 2009 jè state raggiunde 'a sommità. Durande l'inaugurazione ca jè avvenute 'u 4 scennare 2010 jè state ufficialmende dichiarate 'a soje altezze comblessive, ca equivale a 828 metre. Le concorrende 'U Burj Khalifa jè devendate 'a strutture cchiù ìrte maje quagghiate da l'uemmene battenne 'a CN Tower de Toronto, e l'andenne KVLY-TV mast jndr'ô North Dakota; hagghie superate pè altezze pure alcune edifice 'n candiere accume 'a Freedom Tower de New York City e 'a Chicago Spire. Vôsce non confermate reporterebbere ca 'u Burj Khalifa avrebbe recevute deverse cangiaminde jndr'ô 'ncremende de altezze respette a 'u piane origgenale. Origgenariamende proposte cumme clone d'a proposte Grollo Tower (560 m) de Melbourne, 'a torre sarebbe state redesegnate assaje velocemende da ô studie Skidmore Owings and Merrill (SOM), cu 'nu design 'ndorne a le 705 m d'altezze, pè recevere cchiù nnande deverse revisione successive fine a le 828 m finale. Adrian Smith, architette SOM, hagghie precedentemende dichiarate ca 'a sommità de l'edifice non ge culminave 'n mode elegante e ca recevette accussì l'autorizzazione a procedere verse 'na soluzione cchiù elevate ed esteticamende cchiù appagante senze però mette 'ngore otre piane ad 'a strutture. 'A sommità de l'edifice jè accussì 'na estenzione in acciaie basate sus a 'nu reticolate d'acciaie ca culmine cu l'andenne. Jndre 'u soje punde cchiù elevate, a 828 m, 'a torre jè larghe cirche 1,5 m. Deverse mega-pruggette jndre 'nu granne numere de state cercheranne de pigghiare jndre le prossime anne l'ambite titole di edifice cchiù ìrte d'u munne. Une de le cchiù granne contendende d'u BK sarebbe dovute sorgere a sule 50 km da 'u soje site. L'Al Burj ("'A Torre") o Nakheel Tower, jè 'n pruggettazione nnanze ad 'a Nakheel Properties ca tène pure jedde l'altezze finale sotte 'nu stritte condrolle, pure ce 'ndiscreziune parlerebbere de 200 piane pè cirche 1000 metre de altezze. Nonostande l'avanzate fase de pruggettazione e l'avvie de le fatije de scave, 'u pruggetto jè a 'u momende da retenerse cungelate a timbe 'ndeterminate pè vie d'a crise economeche jndr'à quale se iacchie l'emirate. N'otre proposte jè 'a Murjan Tower (Torre d'u coralle) a Manama, Bahrain, pruggette ca prevede 'na altezze de 1022 m pè 200 piane. 'A Murjan Tower jè pruggettate d'a ditte danese Henning Larsen. N'otre putenziale combetitore pè 'u Burj jè 'a Mubarak al-Kabir Tower (1.001 m) ca avrà da esse erette jndr'ô Kuwait cumme stuezze de 'nu granniose pruggette chiamate Madinat al-Harir ("'A Cetate de Sete") ca 'ncluderà pure 'nu stadie olimbeche, residenze, hotel, e negozie a 'u dettaglie. 'U pruggette rechiederà 25 anne pè esse purtate a termine. Architetture e design 'A torre jè state prugettate da Skidmore, Owings, & Merrill, già autore d'a Sears Tower a Chicago e d'a Freedom Tower a New York. 'A piande de l'edifice, circunnate da strutture minore, jè ispirate ad 'a forme de 'nu fiure de Hymenocallis. Se tratte de 'nu genere de piande ausate pure a Dubai, addò jè particolarmende popolare. 'A torre presende 'na strutture comboste da ttrè elemende cu 'nu nuclee cendrale. Sus ô Burj Khalifa stonne 27 terrazze ca culminane cu l'andennae, cu 'na disposizziune crescende ca serve a recurdà 'a forme de 'na spirale. L'Hotel Armani se iacchie sus ô 37º piane, le piane da 'u 45º a 'u 108º tènene 700 appartamende private, ca, secunne le costruttore, sonde state totte vennute endre uètte ore d'a messe 'n vennete. Le otre piane sonde occupate da uffice, cu l'eccezzione d'u piane 123º e d'u 124º, ca tène 'na terrazze panorameche, apirte a 'u pubbleche 'u 4 scennare 2010 jndre cui se iacchie 'nu shop, 'na terrazze esterne e 'nu nuève tipe de cannocchiale cu 'nzieme 'nu scherme LCD 'nvece d'u classeche oculare. Jè 'n vie de quagghiaminde 'na piscine a 'u 78º piane. 'U Burj Khalifa tène 'u cchiù veloce ascensore d'u munne ca se mòve a 18 m/s (64,8 km/h). Le 'nderne sonde arredate da Giorgio Armani, ô quale hagghie già accattate pure quacche stabbele d'u grattacièle. 'U design d'u Burj Khalifa recorde assaje 'u Grattacièle Illinois, visione presendate da Frank Lloyd Wright jndr'ô 1956. Fondane de Dubai A l'esterne d'u Burj Khalifa, e cu 'nu coste de 217 miglione de dollare, se iacche 'nu sisteme de fundane da record prugettate d'a WET Design, 'a combagnie responsabbele d'u quagghiaminde d'a fundane d'u Hotel Bellagio de Las Vegas. Illuminate da 6.600 luce e 50 proiettore culorate le fundane se spannene pè 275 m e pòtene arrevà a sparà gette d'acque ìrte 150 m verse 'u cièle, accumbagnate da museche arabe classeche e 'ndernaziunale. 'U nome Dubai Fontain (Fundane de Dubai) jè state rese pubbleche 'u 26 ottommre 2008 e jè 'u resultate de 'nu congorse pubbleche. Gallerie de immaggine Note Vôsce cullegate Liste de le grattacìele cchiù ìrte Otre pruggette Uicchimedie Commons tène files multimediale sus Burj Khalifa Artichele sus Wikinotizie: Burj Dubai autoproclamatose «'u nuève edifice cchiù ìrte d'u munne» 22 luglie 2007 Collegamende sus a indernette Site Ufficiale Burj Dubai Skyscraper